User:Berishaekuqe/sandbox

Fshati Gurbardh 1.POZITA GJEOGRAFIKE E FSHATIT GURBARDH

Fshati Gurbardh ndodhet në pjesën jugperëndimore të Llapushës dhe në kufi  me qendrën e Rahovecit  dhe të Anadrinisë si pjesë lidhëse me Rrafshin e Dukagjinit. Gurbardhi kufizohet në lindje me fshatin Burim, në verilindje me fshatin Mirushë, në veri me fshatin Lubizhdë, në jug me Astrozubin, kurse në perëndim me Malet e Zatriqit dhe të Rahovecit. Në pjesën  veriperëndimore ka dalje me Malet e Shpatit dhe fshatin Turjak. Në kuadër të kësaj shtrirje gjeografike, Gurbardhi ka një sipërfaqe prej 517 hektarë, 59 ari e 60 metra katrorë. Sipas regjistrimit të fundit të popullsisë fshati ka rreth 1995 banorë dhe një dendësi  prej 329 banorë për kilometër  katrorë.

2.PËRBËRJA GJEOLOGJIKE

Shikuar në aspektin morfologjik 60% e konfiguracionit dhe relievit të sipërfaqes së fshatit Gurbardh  është në përbërje kodrinoro-malore, ndërsa pjesa tjetër është terren i fushave dhe arave. Pjesa qendrore e fshatit, duke filluar nga veriperëndimi dhe jugu ka një përbërje të vjetër gjeologjike e mbizotëruar nga shkëmbinjët e kretakut të sipërm senonian-turonian. Në anën veriore dhe lindore të sipërfaqes së fshatit kryesisht ka përbërje shkëmbore të krijuar në periudhën e kretakut senonian. Ndërsa në periferi të daljes drejt fshatit Mirushë, fshati ka shkëmbinjë  të krijuar në kohen e neogjenit. E tërë zona e mbulimit ku është vendosur popullsia e fshatit Gurbardh qëndron në shkëmbinjë gëlqeror të krijuar në periudhën e shkumësit të sipërm si dhe te kretakut turonian. Gurbardhi ka një sipërfaqe të madhe malore që hyjne në kuadër të maleve të vjetra të Kosovës, të krijuara në periudhën akullnajore të masivit evropian. Gurbardhi gjendet në një lartësi mbidetare ndërmjet 500-590 metra mbi nivelin e detit. Maja më e lartë është Mali i Pishës me një lartësi mbidetare deri në 1020 metra. Kurse pika më e ulët është Lëndina Ujore (Nevadi) me lartësi 490 metra mbi nivelin e detit.

3.PËRBËRJA PEDOLOGJIKE

Pjesa qendrore e fshatit Gurbardh, ajo veriore, perëndimore dhe jugore është tokë ranker. Kurse ana verilindore dhe juglindore është tokë e kuqe. Në mes të fshatit përgjatë Grykës ku rrjedh prrocka në drejtim të livadheve ekziston tokë e lymit me ngjyrë të bardhë si rrjedhojë e ndikimit fluvial të përrockës. Kjo tokë përmban një përqindje të konsideruar të humusit dhe është mjaft e dobishme për kultivimin e kulturave bujqësore. Shumica e tokës së punueshme e fshatit është kategori e klasit të tretë dhe të katërt, gjë që paraqet kushte optimale për zhvillimin e bujqësisë.